b'\n_START_ARTICLE_\nFrederick Lorz\n_START_PARAGRAPH_\nFrederick \xe2\x80\x9dFred\xe2\x80\x9d Lorz (5. kes\xc3\xa4kuuta 1884 New York \xe2\x80\x93 4. helmikuuta 1914 Bronx, New York) oli yhdysvaltalainen kest\xc3\xa4vyysjuoksija, joka tunnetaan parhaiten huijausyrityksest\xc3\xa4\xc3\xa4n vuoden 1904 olympialaisten maratonjuoksussa._NEWLINE_St. Louisin olympialaisten maratonilla Lorz uupui ja lopetti juoksemisen yhdeks\xc3\xa4n mailin (noin 14 km) kohdalla. T\xc3\xa4ll\xc3\xb6in h\xc3\xa4nen avustajansa otti h\xc3\xa4net autokyytiin ja kuljetti Lorzia seuraavat 11 mailia (noin 17,5 km), kunnes auto hajosi. Lorz jatkoi jalkaisin maaliin, jonne saapui ensimm\xc3\xa4isen\xc3\xa4 ja n\xc3\xa4in ollen juhlittuna voittajana. Pian kuitenkin katsojat v\xc3\xa4ittiv\xc3\xa4t Lorzin huijanneen ja h\xc3\xa4n my\xc3\xb6nsi tehneens\xc3\xa4 pilaa. N\xc3\xa4in Lorz diskattiin ja Thomas Hicks julistettiin voittajaksi._NEWLINE_Lorz suljettiin kaikista tulevista kilpailuista, mutta h\xc3\xa4n sai my\xc3\xb6hemmin kilpailuoikeutensa takaisin, koska kertoi teon olleen vitsi. Huijauksestaan huolimatta Lorz oli hyv\xc3\xa4 maratonjuoksija: olympiavuonna h\xc3\xa4n sijoittui Bostonin maratonilla nelj\xc3\xa4nneksi ja voitti sen vuonna 1905 ajalla 2.38.25,4. H\xc3\xa4n oli viel\xc3\xa4 vuonna 1908 Bostonissa seitsem\xc3\xa4s, mutta kuoli keuhkokuumeeseen varsin nuorena.'